26-bendelid in hof ná moord op verkeersman | Netwerk24
26-bendelid in hof ná moord op verkeersman
Deur Maygene de Wee 19 Maart 2020 18:44
Die saak teen 'n taxibestuurder wat na bewering Dinsdag vir Walton van Rooyen (49), 'n verkeersbeampte, in Kensington doodgeskiet het, is Donderdag in die landdroshof in Kaapstad tot 30 Maart vir 'n borgtogaansoek uitgestel.
Craig de Lilly (36) het Donderdag in die landdroshof in Kaapstad op 'n aanklag van moord verskyn. Foto: Verskaf
Craig de Lilly (36), 'n 26-bendelid van Lugmaglaan, Factreton, is Woensdag deur metropolisiebeamptes verbonde aan die Kaapstad-metroraad in hegtenis geneem.
Dinsdag is berig dat Van Rooyen nog in sy diensvoertuig gesit het toe hy vermoedelik deur 'n taxibestuurder, wat hy vir 'n verkeersoortreding afgetrek het, doodgeskiet is.
Hy is met sy eie dienspistool een keer in die bors geskiet en is in sy voertuig dood.
Die voorval het in Acreweg, Kensington, plaasgevind.
'n Bron met kennis van die ondersoek het Dinsdag gesê hulle vermoed dat die taxibestuurder na Van Rooyen gegaan het en deur die oop venster met hom (Van Rooyen) gestoei het.
"Hy (die taxibestuurder) het op 'n manier daarin geslaag om die verkeersbeampte se dienspistool uit sy holster te kry en het hom in die bors geskiet."